חוצנים או חייזרים הם הכינויים שניתנו ליצורים חיים שמקורם מחוץ לכדור הארץ. על אף עדויות של אנשים שונים בעולם ותיאוריות שונות על הסתרה של חייזרים שנמצאו (ראו בתגית "תקרית רוזוול"), עד היום לא ניתנה הוכחה מדעית או ברורה כלשהי לקיומם של חייזרים.
עם זאת, מדענים טוענים שלפי כמות הכוכבים ביקום, אין אפשרות שאין חיים תבוניים באיזה שהוא מקום ביקום העצום שאנו חלק ממנו. על פי נוסחת דרייק, שפותחה על האסטרונום המפורסם ד"ר פרנק דרייק, רק בגלקסיית שביל החלב לבדה יש בין כמה תרבויות תבוניות בודדות ועד ל-50 מיליון תרבויות כאלה!
המילה "חייזר" פירושה: חי-זר. לפי ויקיפדיה יצר אותה מתרגם ספרי מדע בדיוני בשם עמוס גפן, כתרגום למילה האנגלית alien.
הכל החל בקיץ של 1947 כשחוואי אמריקני בשם מאק ברייזל מצא כמה ערימות של חומר לא ברור כ-50 קילומטרים מצפון לעיירה רוזוול. הוא אסף מעט שרידים מהדברים שמצא ולאחר שנפוצו שמועות שבאזור נחתו צלחות מעופפות, הוא פנה אל השריף המקומי וסיפר לו שאולי מצא את שרידי הצלחת המעופפת שעליה מדובר. השריף יצר קשר עם הצבא והשמועות מכאן אומרות שהחיילים חילצו מהעב"ם (עצם בלתי מזוהה) ההרוס גופות של חוצנים ושרידים של טכנולוגיה שאינה מכדור הארץ. הצבא, לעומת זאת, טען שמדובר בשרידים של בלון לחיזוי מזג אוויר.
במהלך השנים העניין כמעט ונשכח, עד שעלה ותפס כותרות בסוף שנות ה-70. התחילו דיונים והשערות לגבי החפץ שהתרסק לכאורה ברוזוול ומדוע מסתיר הממשל את מציאת הסימנים לתרבות חוצנית שהגיעה עד כדור הארץ ולחילוץ גופות של חוצנים. רבים סבורים שצבא ארה"ב העלים מן הציבור את האמת על האירוע ותוהים מדוע על הממשל להכחיש את קיומו.
אריך פון דניקן היה מלונאי שווייצרי עם השכלה תיכונית בלבד, אבל החליט שהוא רוצה ויכול יותר. מאז שנות השבעים של המאה הקודמת הוא מערבב מדע ודמיון והופך אותם לתיאוריות, שזכו להצלחה ולעניין רב בעולם. בשנת 1968 הוא הוציא את הספר והסרט "מרכבות האלים" שזיכה אותו בפרסום בינלאומי.
בספר זה ובנוספים שפרסם הוא הציג לכאורה הוכחות רבות לכך שחייזרים ועב''מים ביקרו בכדור הארץ פעמים רבות בעבר ושהרבה סימנים לכך נשארו.
הספר ועשרות הספרים שיצאו אחריו, ריתקו רבים. הביקורת הרבה שהושמעה על התיאוריות שלו ועל רצינותו, מצד אנשי מדע, אסטרונומים ומומחים רבים, לא הפריעה לכתביו להפוך להצלחה. גם העובדה שהסתבך בצעירותו עם החוק, בעוונות של זיוף וגניבות - גם הן לא הצליחו למנוע מרבים את המחשבה שהוא צודק. אפילו ההודאה שלו, שזייף חלק מן הראיות שלו כדי לגרום לאנשים להאמין למראה עיניהם, כמו שנטען בויקיפדיה, לא הפריעה למאמיניו..
כראש אגודת "האסטרונאוטים הקדמונים", אגודה שמונה אלפי אנשים שמאמינים בתיאוריות שלו, קובע למשל פון דניקן שהאתר עם ציורי הנוף בנאסקה (ראו באאוריקה בתגית "קווי נסקה") שימש בעבר כנמל נחיתה לאורחים מן החלל.
עד היום ממשיך אריך פון דניקן לקדם בכל העולם את סיפוריו הכאילו-מדעיים ולהרצות במקומות שונים.
המוני בני-אדם מאמינים בכל לב שחוצנים מבקרים בכדור הארץ מעת לעת. אחרים פוסלים את הטענה וגורסים בלא מעט צדק, שחוצנים כל כך ביישנים לא יעשו מרחקי ענק בחלל, רק כדי להסתתר בין הצללים ולא להתגלות באופן כלשהו שהוא יותר מתצלומים מטושטשים מפה ומשם.
לא נוכל כאן להכריע בוויכוח לגבי ביקורים של חוצנים בכדור הארץ. אבל מעניין לשים לב שהוכחה של ממש, כזו שלא ניתן להתווכח וחייבים להסכים שהיא תוצר של תרבות חוצנית, כזו לא נראתה עדיין בשום מקום.
לסטיבן הוקינג, מי שנחשב המדען המפורסם בעולם ומומחה ליקום, דעות מעניינות על החלל והאפשרויות שלנו ליצור קשר עם תרבויות או צורות חיים תבוניות מרחבי היקום. הדברים באו לידי ביטוי בראיון שבו הוא ענה בצורה שנונה ומתוחכמת על שאלות שמפנים אליו אנשים פשוטים, בנושא החלל.